Þó ég viti ósköp vel -að frelsarinn hafi fæðst í Betlehem , fæðist hann í huga mér í íslensku fjárhúsi um hver jól . Ég er líka viss um að ég er ekki ein um það . Eitt af því sem mér þykir svo dásamlegt við fæðingu frelsarans er að hann fæddist í fjárhúsi . Því í fjárhúsum um hávetur þegar búið er að gefa og féð raðar sér á garðann , finn ég þann frið og ró í daufri birtu og ylnum frá skepnunum sem hvergi annars staðar er að finna . Af einhverjum ástæðum er það þessi tiltekni friður og ró , sem ég tel að hljóti að hafa verið í fjárhúsunum í Betlehem og var rofin með þeim barnsgráti er fylgdi fyrstu andartökum frelsarans . En þetta eru aðstæður sem mörgum eru orðnar framandi . Þeir eru margir sem aldrei hafa í fjárhús komið og e.t.v. er mynd þeirra af þeim aðstæðum sem frelsarinn fæddist í allt önnur en okkar sem höfum einhvern tíma höfum verið við jötuna . Nú eða þeirra sem fara á Aðfangadag og leggja ilmandi töðu í jötuna og vitja hennar aftur á Jóladag í íslenskum fjárhúsum . Hvað gæti verið jólalegra en það ? Við skulum leyfa þeim frið og helgi sem hvíldi yfir fjárhúsunum í Betlehem að hvíla yfir heimilum okkar , hugum og hjörtum á helgri jólahátíð . Svo að við megum krjúpa á kné við jötuna og þakka Guði fyrir það að frelsarinn fæðist í íslenskum fjárhúsum um hver jól . Megi góður Guð gefa okkur öllum gleðileg jól í Jesú nafni . Amen .